Predkladacia správa

Vláda Slovenskej republiky na svojom rokovaní 19. decembra 2001 neschválila návrh ministerstva financií použiť 980 mil. Sk zo štátnych finančných aktív na riešenie finančnej situácie mesta Košice.

Podpredseda vlády pre ekonomiku bol následne poverený prípravou alternatívneho riešenia.

Na stretnutí podpredsedu vlády pre ekonomiku, ministerky privatizácie, štátnych tajomníkov ministerstva financií a ministerstva hospodárstva so zástupcami Prvej komunálnej banky boli zástupcovia vlády informovaní o súčasnej finančnej situácii mesta a o ozdravnom programe navrhovanom PKB, a.s. Informácie o finančnej situácií mesta a navrhovanom ozdravnom programe predložené na tomto stretnutí sú uvedené v prílohe tohto materiálu.

Následne bola prerokovaná  možnosť zabezpečiť pomoc štátu mestu Košice:

•	návratnou formou s adekvátnym ručením
•	v menšom rozsahu
•	spojenú s reálnym ozdravným programom mestských financií  

Predložený materiál bližšie špecifikuje spoluúčasť štátu pri riešení finančnej situácie mesta Košice, pričom : 

-	vláda Slovenskej republiky poskytne návratné finančné prostriedky v sume 580 mil. Sk zo Štátnych finančných aktív na  dobu 15 rokov pri úrokovej sadzbe 5 % p.a. mestu Košice
-	ministerstvo financií uvoľní finančné prostriedky zo Štátnych finančných aktív Slovenskej republiky na úhradu splatných záväzkov mesta Košice voči VSŽ a.s., Všeobecnej úverovej banke a.s. a Dresdner Bank AG prostredníctvom viazaného účtu,
-	prostriedky zo Štátnych finančných aktív Slovenskej republiky budú ministerstvom financií uvoľnené až po podpise zmluvy medzi Prvou komunálnou bankou a.s. a mestom Košice na základe ktorej sa mesto Košice zaviaže vykonať opatrenia na reštrukturalizáciu dlhovej služby mesta a na dosiahnutie finančnej stability podľa pokynov a v spolupráci s Prvou komunálnou bankou a.s.

-	Prvá komunálna banka, a.s. Žilina v súčinnosti s DEXIOU Paríž, zrealizuje reštrukturalizáciu dlhovej služby mesta.